เหมาไถ เครื่องจักรผลิตเงินสด 12 ล้านล้าน
หากให้เรานึกถึงธุรกิจที่เป็นเหมือน “เครื่องจักรผลิตเงินสด” หรือ ธุรกิจที่ผลิตสินค้าที่เป็นที่ต้องการ และมีความสามารถ ในการทำกำไรสม่ำเสมอมาอย่างยาวนาน ธุรกิจนั้นจะต้องมีคุณสมบัติอะไรบ้าง?
31 ม.ค. 2564

เหมาไถ เครื่องจักรผลิตเงินสด 12 ล้านล้าน /โดย ลงทุนแมน
หากให้เรานึกถึงธุรกิจที่เป็นเหมือน “เครื่องจักรผลิตเงินสด”
หรือ ธุรกิจที่ผลิตสินค้าที่เป็นที่ต้องการ และมีความสามารถ
ในการทำกำไรสม่ำเสมอมาอย่างยาวนาน
ธุรกิจนั้นจะต้องมีคุณสมบัติอะไรบ้าง?
คุณสมบัติแรกก็คือ การเป็นเจ้าตลาดที่ผู้เล่นรายอื่นเข้ามาแข่งขันได้ยาก
ถัดมา ก็คงหนีไม่พ้นการเป็นแบรนด์สินค้าที่ลูกค้าซื้อเป็นประจำ
สำหรับตัวอย่างธุรกิจในประเทศไทย ที่พอจะมีคุณสมบัตินี้
ก็น่าจะเป็น บริษัท ไทยเพรซิเดนท์ฟูดส์ เจ้าของมาม่า
ที่สามารถสร้าง กำไรระดับพันล้าน ได้เป็นประจำทุกปี
แต่สำหรับวันนี้ เรามาดูเครื่องจักรผลิตเงินสดจากประเทศจีน
ที่ชื่อว่า “Kweichow Moutai” ที่ทำธุรกิจผลิตเหล้าขาว
และสามารถผลิตกำไร ระดับแสนล้านได้เป็นประจำทุกปี
แถมบริษัทแห่งนี้ ยังอยู่ในช่วงเติบโตอีกด้วย
ปัจจุบัน Kweichow Moutai มีมูลค่าบริษัท 12.6 ล้านล้านบาท
ซึ่งถือเป็นบริษัทที่มีมูลค่ามากที่สุดในตลาดหุ้นจีน
แล้วอะไรกันที่ทำให้ธุรกิจเหล้าขาว เป็นเครื่องจักรผลิตเงิน?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Kweichow Moutai ถือเป็นบริษัท ที่มีประวัติศาสตร์มาอย่างยาวนาน 
โดยบริษัทแห่งนี้เป็นรัฐวิสาหกิจที่จดทะเบียนอยู่ในตลาดหลักทรัพย์ 
คล้ายกันกับ PTT หรือ AOT ในประเทศไทย
และที่บอกว่ามีประวัติศาสตร์ยาวนาน
ก็เพราะว่า กรรมวิธีการผลิตเหล้าของเหมาไถ
เป็นวัฒนธรรมที่ถูกส่งต่อรุ่นสู่รุ่นมาตั้งแต่สมัยราชวงศ์ชิง
โดยชื่อของเหมาไถนั้น เป็นชื่อเมืองในมณฑลกุ้ยโจว ประเทศจีน
ซึ่งของขึ้นชื่อของเมืองนี้ก็คือ ไป๋จิ่ว แปลว่า เหล้าขาว
ที่มีวัตถุดิบหลักประกอบด้วยข้าวฟ่าง ข้าวสาลี และน้ำจากแม่น้ำชื่อสุ่ย
จากเรื่องราวทั้งหมดนี้ได้ทำให้ เหมาไถ 
กลายมาเป็น “แบรนด์สุราประจำชาติ” 
ที่มีเอกลักษณ์ และถือเป็นสินค้าแบรนด์หรู
ก่อนหน้านี้ เหมาไถ จะถูกนำไปเลี้ยงสังสรรค์ ทั้งในงานเลี้ยงพรรคคอมมิวนิสต์
และถูกใช้เป็นเครื่องดื่มรับแขกบ้านแขกเมืองของประเทศจีน
และด้วยความที่เศรษฐกิจประเทศจีนก็ได้เติบโตขึ้นอย่างรวดเร็ว 
ประชากรในประเทศจึงมีกำลังซื้อเพิ่มขึ้น 
เหมาไถ จึงได้เติบโตล้อไปกับการเติบโตของเศรษฐกิจภายในประเทศ
อีกเรื่องก็คือสงครามการค้าตลอดหลายปีที่ผ่านมา
ที่ทำให้ชาวจีน นิยมบริโภคแบรนด์จากในประเทศเพิ่มขึ้น
ทั้งหมดนี้ก็ได้สะท้อนไปยังผลประกอบการของ Kweichow Moutai ที่เป็นเหมือนสินค้าประจำชาติแบรนด์หนึ่ง
ปี 2017 รายได้ 2.82 แสนล้านบาท กำไร 1.25 แสนล้านบาท
ปี 2018 รายได้ 3.57 แสนล้านบาท กำไร 1.63 แสนล้านบาท
ปี 2019 รายได้ 4.11 แสนล้านบาท กำไร 1.91 แสนล้านบาท
รายได้เติบโตเฉลี่ย 21%
กำไรเติบโตเฉลี่ย 24%
สิ่งที่น่าสนใจก็คือ การเติบโตของ Kweichow Moutai มาจาก “สินค้าแชมเปียน” 
นั่นก็คือเหล้าขาว ซึ่งสร้างรายได้ คิดเป็นร้อยละ 90 ของรายได้ทั้งหมดของบริษัท
ในขณะที่ต้นทุนในการผลิตเหล้าขาวของบริษัทมีวัตถุดิบหลักเป็นข้าวฟ่าง และข้าวสาลี ที่มีราคาค่อนข้างต่ำ นั่นจึงทำให้ อัตรากำไรขั้นต้นของ Kweichow Moutai อยู่ในระดับที่สูง
ปี 2017 อัตรากำไรขั้นต้น 90%
ปี 2018 อัตรากำไรขั้นต้น 91%
ปี 2019 อัตรากำไรขั้นต้น 91%
ซึ่งกำไรขั้นต้นระดับนี้ ถือว่าสูงยิ่งกว่าบริษัทเทคโนโลยี 
ที่ไม่ต้องมีต้นทุนในการผลิตสินค้า และการจัดจำหน่ายเสียอีก
ยกตัวอย่าง เช่น Facebook ที่มีอัตรากำไรขั้นต้นที่ราว 82%
และเมื่อเราหักค่าใช้จ่ายด้านการตลาด การบริหาร ภาษี และดอกเบี้ย
บริษัทก็ยังมีอัตรากำไรสุทธิมากถึง 46%
แล้วอัตรากำไรสุทธิของ Kweichow Moutai สูงขนาดไหน
ตรงนี้ เราสามารถนำมาเปรียบเทียบกับธุรกิจแบรนด์หรู
ที่จดทะเบียนอยู่ในตลาดหลักทรัพย์ ทั่วโลก
LVMH 13%
Kering 14%
Ferrari 18%
Hermès 19%
Kweichow Moutai 46%
จะเห็นได้ว่าความสามารถในการทำกำไรของ Kweichow Moutai มากเป็น 3.5 เท่า
เมื่อเทียบกับ LVMH ที่เป็นเจ้าของแบรนด์หรู และธุรกิจไวน์ สปิริตหรูระดับโลก เลยทีเดียว
ในขณะเดียวกัน ช่องทางในการทำรายได้ของ Kweichow Moutai มาจากคนจีนเป็นหลัก
ซึ่งเรื่องนี้กลายมาเป็นหัวใจสำคัญ ที่ในปีที่ผ่านมา
พอชาวจีนไม่ได้เดินทางไปต่างประเทศ เงินจึงไหลลงไปกับแบรนด์หรู หรือใช้จ่ายกับสินค้าราคาแพงในประเทศมากขึ้น
ซึ่ง เหมาไถ ก็เป็นหนึ่งในนั้น เพราะเหมาไถถูกจัดให้เป็นสินค้าระดับบน ซึ่งมีราคาสูงสำหรับคนจีน
โดยผลประกอบการ 9 เดือนแรกปี 2020 ของทางบริษัท 
ยังสามารถเติบโตได้ราว 10% เมื่อเทียบกับช่วงเดียวกันของปีก่อน
ทั้งหมดนี้ จึงสะท้อนไปยังมูลค่าบริษัทของ Kweichow Moutai
ที่ปรับตัวขึ้นมาเกินกว่า 70% ในปีที่ผ่านมา
หรือหากย้อนกลับไปไกลกว่านั้น Kweichow Moutai 
จะมีมูลค่าเพิ่มขึ้นมาเป็น 10 เท่า เมื่อเทียบกับ 5 ปีก่อน
ปัจจุบัน Kweichow Moutai มีมูลค่าบริษัทสูงถึง 12.6 ล้านล้านบาท 
ซึ่งถือเป็น บริษัทที่ใหญ่ที่สุดในตลาดหุ้นจีน 
แซงหน้าธนาคารยักษ์ใหญ่อย่าง ICBC แล้ว
หากเราเทียบกับบริษัทที่อยู่ในอุตสาหกรรมเดียวกันอย่าง Diageo 
เจ้าของแบรนด์ จอห์นนี่ วอล์กเกอร์ ที่เคยเป็นอันดับหนึ่งในอุตสาหกรรม
เครื่องจักรผลิตเงินสด ที่ชื่อว่า Kweichow Moutai จะใหญ่เป็น 4 เท่าของ Diageo เลยทีเดียว..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-yahoofinance